Boer sterf tydens Delmas-plaasaanval | Maroela Media
Boer sterf tydens Delmas-plaasaanval
Gustav en Elma Rappard (Foto: Elma Rappard/Facebook)
Lt.genl. Semakaleng Daphney Manamela, provinsiale polisiekommissaris, het 'n voorval ten sterkste veroordeel waar die 76-jarige Gustav Rappard Sondagoggend dood is tydens 'n plaasaanval in Delmas, Mpumalanga. 'n Groot soektog is na die verdagtes van stapel gestuur.
Brig. Selvy Mohlala, woordvoerder van die polisie, sê die egpaar was omstreeks 11:00 in hul huis op die plaas toe hulle 'n motor se toeter by die hek gehoor het.
Gustav het na buite gegaan om ondersoek in te stel en sy vrou Elma sê sy het ses mans gesien wat aangedui het dat hulle hooibale wil koop. "Gustav het vir hulle gesê dit is Sondag en hy kan hulle nie help nie, voor hy teruggekeer het huis toe."
Oomblikke later het die man vir sy vrou gesê hy gaan hulle maar tog help. Dit is met dié keer dat hy na buite gegaan het waar die mans hom oorval en verwurg het.
"Vier gewapende mans het daarna die huis betree en kontant van die vrou geëis. Sy is met toue vasgebind nadat sy vir die aanvallers gesê het hulle het nie enige kontant nie."
Die verdagtes het die huis deursoek en het later met twee selfone van die toneel gevlug.
Elma het in daardie stadium nie geweet wat met Gustav gebeur het nie. Sy kon na die bure se plaas toe loop om hulp te ontbied. "Ná 'n soektog is mnr. Rappard se liggaam in die skuur gevind. Die polisie en paramedici is ontbied."
Gustav is op die toneel dood verklaar.
Manamela het ook 'n beroep op beamptes gedoen om die oortreders vinnig aan te keer. "Die verdagtes moet vinnig gesoek en vervolg word. Dit is 'n absolute skande dat nadat verdagtes weerlose slagoffers geteiken en hulle beroof het, hulle hulle ook koelbloedig vermoor."
Delmas In die nuus plaasaanvalle
Hof steek stokkie voor Amazon se Kaapstad-kantoor
En so word ons stelselmatig uit gemoor sonder enige vervolging.
Hou op veroordeel en tree daadwerklik op Lt Genl, klomp rowers wat weet toepassing van wetgewing ontbreek en val sagte teikens aan. Sterkte en simpatie aan die betrokke geliefdes.
Vir twee selfone !
Die aanvalle op plase kan en moet as ñ vorm van terrorisme beskou word.Elke plaasaanval het ñ indirekte en direkte invloed op die omliggende gemeenskappe en die landbou as ñ geheel.Dit is duidelik dat ons regering nie die politieke wil het om daadwerklik op te tree nie.Plaasboere moet net sien en kom klaar sonder enige noemenswaardige ondersteuning.
Moet maar net nie enige voornemende "koper" of vreemdeling besoeker vertrou nie. Veral as jy alleen is en hulle is 'n aantal. Dit is maar net te gevaarlik. Wees ekstra paraat om te oorleef in hierdie land.